Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2866/98 σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 31 Δεκεμβρίου 1998, το Συμβούλιο καθόρισε τις τιμές μετατροπής μεταξύ του ευρώ και των έντεκα νομισμάτων των κρατών μελών που πληρούσαν τις αναγκαίες προϋποθέσεις και υιοθέτησαν το ευρώ από την 1η Ιανουαρίου 1999. Το Συμβούλιο αποφάσισε στις 2 Μαΐου 1998 ότι η Ελλάδα ήταν ένα από τα κράτη μέλη που κατά το χρόνο εκείνο δεν πληρούσαν τις αναγκαίες προϋποθέσεις για την υιοθέτηση του ενιαίου νομίσματος.

Στις 3 Μαΐου 2000 η Επιτροπή ενέκρινε πρόταση για απόφαση του Συμβουλίου σύμφωνα με το άρθρο 122 παράγραφος 2 της Συνθήκης, με την οποία διαπιστώνεται ότι η Ελλάδα πληροί τις αναγκαίες προϋποθέσεις για την υιοθέτηση του ενιαίου νομίσματος και καταργείται με ισχύ από την 1η Ιανουαρίου 2001 η παρέκκλιση για την Ελλάδα.

Σε περίπτωση θετικής απόφασης, το Συμβούλιο πρέπει στη συνέχεια να καθορίσει την τιμή μετατροπής μεταξύ του ευρώ και της δραχμής που θα ισχύσει από την 1η Ιανουαρίου 2001 και να λάβει τα λοιπά μέτρα που είναι αναγκαία για την εισαγωγή του ευρώ στην Ελλάδα.

I. Γενικές παρατηρήσεις

Οι τιμές μετατροπής των νομισμάτων που αντικαταστάθηκαν από το ευρώ στις αρχές του τρίτου σταδίου καθορίστηκαν με βάση την πρώτη φράση του άρθρου 123 παράγραφος 4 της Συνθήκης (πρώην άρθρο 109 Λ παράγραφος 4). Οι τιμές μετατροπής των νομισμάτων που εισέρχονται στη ζώνη του ευρώ σε μεταγενέστερη ημερομηνία καθορίζονται σύμφωνα με το άρθρο 123 παράγραφος 5. Το 1998, ο καθορισμός των τιμών μετατροπής έπρεπε να γίνει υπό τον περιορισμό ότι το εν λόγω μέτρο δεν έπρεπε, αυτό καθαυτό, να μεταβάλει την εξωτερική ισοτιμία του ευρώ, δηλαδή υπό τον όρο ότι η τιμή μετατροπής μεταξύ του ECU ως δέσμης νομισμάτων και του ευρώ θα ήταν 1:1. Κατά συνέπεια, οι τιμές μετατροπής μεταξύ του ευρώ και των εθνικών νομισμάτων δεν μπορούσαν να προσδιοριστούν και να θεσπιστούν παρά μόνο την τελευταία ημέρα του έτους, δηλαδή μετά την υπολογισμό από την Επιτροπή, σύμφωνα με τους συνήθεις κανόνες, των τελικών συναλλαγματικών ισοτιμιών του ECU ως δέσμης νομισμάτων. Ο περιορισμός αυτός δεν υπάρχει πλέον.

Ο καθορισμός της τιμής μετατροπής της δραχμής και η αντικατάσταση της δραχμής από το ευρώ αποτελούν συμπληρωματικές αποφάσεις που πρέπει να τεθούν σε ισχύ την ίδια ημερομηνία, όπως συνέβη και για τα έντεκα αρχικά νομίσματα. Αντίθετα, η ημερομηνία έκδοσης των αποφάσεων αυτών δεν πρέπει κατ'ανάγκη να είναι η ίδια. δεν θα ήταν ωστόσο εύλογο να καθοριστεί η τιμή μετατροπής πριν από τη λήψη της απόφασης για την αντικατάσταση του νομίσματος.

II. Σχόλια στα άρθρα

Άρθρο 1

Η προτεινόμενη ισοτιμία είναι η ισχύουσα σήμερα κεντρική ισοτιμία της δραχμής στο μηχανισμό συναλλαγματικών ισοτιμιών (ΜΣΙ ΙΙ). Είναι η ισοτιμία που καθορίστηκε μετά την ανατίμηση της δραχμής κατά 3,5% στις 15 Ιανουαρίου 2000.

Όπως και για τα άλλα νομίσματα και σύμφωνα με τον κανονισμό (ΕΚ) αριθ. 1103/97 του Συμβουλίου σχετικά με ορισμένες διατάξεις που αφορούν την εισαγωγή του ευρώ, η τιμή μετατροπής καθορίζεται με έξι χαρακτηριστικά ψηφία.

Άρθρο 2

Το άρθρο αυτό εξασφαλίζει ότι ο κανονισμός θα τεθεί σε εφαρμογή σύμφωνα με το χρονοδιάγραμμα των άλλων πράξεων του Συμβουλίου σχετικά με την κατάργηση της παρέκκλισης για την Ελλάδα και με την ημερομηνία αντικατάστασης της δραχμής από το ευρώ.

2000/0138 (CNB)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2866/98 σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ

TΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 123 παράγραφοι 4, πρώτη φράση, και 5,

την πρόταση της Επιτροπής [12],

[12] ...

τη γνώμη της Ευρωπαϊκής Κεντρικής Τραπεζας [13],

[13] ...

Εκτιμώντας τα εξής:

(3) Ο κανονισμός (ΕΚ) αριθ. 2866/98 της 31ης Δεκεμβρίου 1998 σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ [14] καθορίζει τις τιμές μετατροπής που ισχύουν από την 1η Ιανουαρίου 1999 σύμφωνα με τον κανονισμό (ΕΚ) αριθ. 974/98 της 3ης Μαΐου 1998 για την εισαγωγή του ευρώ [15].

[14] ΕΕ αριθ. L 359 της 31.12.1998, σσ. 1-2

[15] ΕΕ αριθ. L 139 της 11.5.1998, σσ. 1-5.

(4) Η απόφαση της 3ης Μαΐου 1998 σύμφωνα με το άρθρο 121 παράγραφος 4 της Συνθήκης (98/317/ΕΚ) όριζε η Ελλάδα δεν πληρούσε τις αναγκαίες προϋποθέσεις για την υιοθέτηση του ενιαίου νομίσματος.

(5) Δυνάμει της απόφασης της 20ής Ιουνίου 2000 σύμφωνα με το άρθρο 122 παράγραφος 2 της Συνθήκης (00/../ΕΚ), η Ελλάδα πληροί πλέον τις αναγκαίες προϋποθέσεις και η παρέκκλιση για την Ελλάδα καταργείται από την 1η Ιανουαρίου 2001.

(6) Σύμφωνα με τον κανονισμό (ΕΚ) αριθ. 974/98, όπως τροποποιήθηκε από τον κανονισμό (ΕΚ) αριθ. ../00, από την 1η Ιανουαρίου 2001 το νόμισμα της Ελλάδας θα είναι το ευρώ.

(7) Η εισαγωγή του ευρώ στην Ελλάδα απαιτεί τη θέσπιση της τιμής μετατροπής μεταξύ του ευρώ και της δραχμής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κατάλογο των τιμών μετατροπής στο άρθρο 1 του κανονισμού (ΕΚ) αριθ. 2866/98, το ακόλουθο κείμενο παρεμβάλλεται μεταξύ των τιμών μετατροπής του γερμανικού μάρκου και της ισπανικής πεσέτας:

«= 340,750 Ελληνικές δραχμές».

Άρθρο 2

Ο παρών κανονισμός αρχίζει να ισχύει την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος [...]